Κανονισμός (ΕΚ) αριθ. 1434/2000 της Επιτροπής

της 30ής Ιουνίου 2000

για τον καθορισμό του ποσού της εισφοράς για την αντιστάθμιση των εξόδων αποθεματοποίησης στον τομέα της ζάχαρης, για την περίοδο εμπορίας 2000/01

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, περί κοινής οργανώσεως αγοράς στον τομέα της ζάχαρης(1), και ιδίως το άρθρο 8 παράγραφος 5,

Εκτιμώντας τα ακόλουθα:

(1) Το άρθρο 8 παράγραφος 2 του κανονισμού (ΕΚ) αριθ. 2038/1999 προβλέπει ότι τα έξοδα αποθεματοποίησης της ζάχαρης και των σιροπιών επιστρέφονται κατ' αποκοπήν από τα κράτη μέλη.

(2) Το άρθρο 6 του κανονισμού (ΕΟΚ) αριθ. 1358/77 του Συμβουλίου(2), όπως τροποποιήθηκε τελευταία από τον κανονισμό (ΕΟΚ) αριθ. 3042/78(3), προβλέπει ότι το ποσό της εισφοράς για την κοινοτική ζάχαρη υπολογίζεται με τη διαίρεση του συνόλου των προβλεπόμενων επιστροφών διά της προβλεπόμενης ποσότητας της ζάχαρης που θα διατεθεί κατά τη διάρκεια της εν λόγω περιόδου εμπορίας. Το εν λόγω σύνολο των προβλεπόμενων επιστροφών προσαυξάνεται ή, κατά περίπτωση, μειώνεται κατά τις μεταφορές των προηγούμενων περιόδων εμπορίας.

(3) Το άρθρο 8 παράγραφος 4 του κανονισμού (ΕΚ) αριθ. 2038/1999 προβλέπει ότι το μηνιαίο ποσό της επιστροφής καθορίζεται από το Συμβούλιο ταυτόχρονα με τις παράγωγες τιμές παρέμβασης. Για να καθοριστεί το ποσό της εισφοράς, πρέπει να ληφθεί υπόψη το ποσό της προβλεπόμενης επιστροφής για το 2000/01.

(4) Η αποθηκευμένη ποσότητα που πρέπει να λαμβάνεται υπόψη για την επιστροφή των εξόδων αποθεματοποίησης για ένα μήνα, σύμφωνα με το άρθρο 4 του κανονισμού (ΕΟΚ) αριθ. 1358/77, είναι ίση προς το μέσο αριθμητικό όρο των ποσοτήτων που ευρίσκονται σε αποθεματοποίηση στην αρχή και το τέλος του εν λόγω μήνα. Οι ποσότητες κοινοτικής ζάχαρης που βρίσκονται σε αποθεματοποίηση κάθε μήνα της περιόδου εμπορίας 2000/01 μπορούν να εκτιμηθούν από τα προβλεπόμενα αποθέματα στην αρχή αυτής της περιόδου εμπορίας, από την εκτιμώμενη μηνιαία παραγωγή και από τις ποσότητες που θα διατεθούν προφανώς για την εσωτερική κατανάλωση ή θα εξαχθούν κατά τη διάρκεια αυτού του μήνα. Το σύνολο των μέσων μηνιαίων αποθεμάτων κατά τη διάρκεια αυτού του μήνα. Το σύνολο των μέσων μηνιαίων αποθεμάτων κατά τη διάρκεια εμπορίας 2000/01 δύναται να εκτιμηθεί σε περίπου 86 εκατομμύρια τόνους ζάχαρης εκφρασμένης σε λευκή ζάχαρη. Το σύνολο των επιστροφών για την κοινοτική ζάχαρη δύναται λοιπόν να εκτιμηθεί σε περίπου 283 εκατομμύρια ευρώ για την περίοδο εμπορίας 2000/01. Το προβλεπόμενο υπόλοιπο των προηγουμένων περιόδων εμπορίας δύναται να εκτιμηθεί σε θετικό ποσό της τάξης των 3 εκατομμυρίων ευρώ. Οι λεπτομέρειες εφαρμογής του συστήματος αντιστάθμισης των εξόδων αποθεματοποίησης στον τομέα της ζάχαρης προβλέπουν ότι η εισφορά καθορίζεται ανά 100 χιλιόγραμμα λευκής ζάχαρης. Η ποσότητα κοινοτικής ζάχαρης που θα διατεθεί κατά τη διάρκεια της περιόδου εμπορίας 2000/01 για την εσωτερική κατανάλωση ή για εξαγωγή μπορεί να εκτιμηθεί σε περίπου 14 εκατομμύρια τόνους ζάχαρης εκφρασμένης σε λευκή ζάχαρη. Το ποσό της εισφοράς για την κοινοτική ζάχαρη ανέρχεται λοιπόν σε 2,00 ευρώ ανά 100 χιλιόγραμμα λευκής ζάχαρης.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 2000/01, το ποσό της εισφοράς που αναφέρεται στο άρθρο 8 παράγραφος 2 δεύτερο εδάφιο του κανονισμού (ΕΚ) αριθ. 2038/1999 καθορίζεται σε 2,00 ευρώ ανά 100 χιλιόγραμμα λευκής ζάχαρης.

Άρθρο 2

Ο παρών κανονισμός αρχίζει να ισχύει την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 252 της 25.9.1999, σ. 1.

(2) ΕΕ L 156 της 25.6.1977, σ. 4.

(3) ΕΕ L 361 της 23.12.1978, σ. 8.